Het iemand my borste gesien asseblief?! | Dis Ekke
Het iemand my borste gesien asseblief?!	06
Posted by HesterLeyNel in Mensdom	≈ 24 Kommentaar
Sleutelwoordeborste, familie, kleredrag, lewenswyse, mode	“My borste, ek kan nie my borste kry nie! Waar is my onderklere? Kan iemand asseblief vir my jeans soek? Gou! Gou!”, jaag ek my huisgesin aan. “Hemel tog Vrou, waarvoor het jy nou borste nodig? En ‘n langbroek? – dis warm!”, ontplof my ongeduldige man. “Ma, jy kan een van my onderbroeke leen”, bied my seun aan.
Hierdie gesprek kan natuurlik slegs in my huis plaasvind. Laat ek nou eers verduidelik:-
Eerstens: ek het ‘n paar jaar gelede ‘n mastektomie gehad en wanneer ek in ordentlike geselskap verskyn, dra ek die nodige (baie duur, ingevoerde) fyn onderkleertjies waarvoor my mediese fonds vriendelik betaal. Dis nou net om bietjie aan te vul waar ek nou ‘n tekort het, sien?
Tweedens: ons het so pas getrek en alles is nog in wanorde; tasse is nog nie uitgepak nie, en wat wel uitgepak is, is in die eerste beskikbare kas ingeboender in die hoop dat ons dit weer gaan opspoor.
Derdens: ons leefwyse het nou so toetentaal verander, dat borste geheel en al onbelangrik geword het. Fyn ondergoedjies en langbroeke ook. Wat NOU belangrik is, is om die omgewing te leer ken en soveel ure as moontlik op die strand deur te bring. Ons is geretaaier.
Dus is alle kantoorklere vir liefdadigheid geskenk, die meeste van die fênsie klere ook, en ons leef in “vakansieklere”. Man en muis loop heeldag rond met swembroeke, kortbroeke en oorhanghempies wat nooit ‘n strykyster sien nie. Ons weet nie eens in watter boks die strykysters ingepak is nie. Alles word net in die wasmasjien gegooi en drooggemaak en weer aangetrek. Ons noem dit re-saaiklieng. Ons trek sommer mekaar se klere aan, want die weer is van so ‘n aard dat alle klere nie elke dag gewas kan word nie.
Ma het baie lanklaas ‘n paar skoene gesien. Sy loop die hele dag in haar Liewe Jesus sandaaltjies rond; sy het darem verkeie pare daarvan en sorg dat sy elke aand met die dag se gedraagde sandale in die stort klim, dan kom hulle ook sommer skoon en word op die balkon uitgegooi om oornag droog te word. Die toonnaels is getjip en die tone self kom ook nie meer so lekker skoon nie. Newwermaaind.
Pa is ‘n man wat hom sy hele lewe lank nooit regtig met formele klere opgehou het nie, maar hy het elke oggend sy ghrênd tekkies met sy paar skoon sokkies aangetrek nog voordat hy sy tande geborsel het. Hoe Ma ookal voorspraak gedoen het vir sandale, het hy nooit byt gekry aan enige ander skoensoort nie. Dis nou tot ons nou die dag by ‘n restaurant op die strand gesit en pizza eet het (nog iets waaraan Pa nooit sy mond gesit het nie) en die nat sand tussen die tone hom begin pla het. Net daar op die strand het hy by ‘n vriendelike verkopertjie ‘n paar opregte plêstiek crocs gekoop en aangetrek. Daarmee loop hy nou elke dag, dorp toe, winkel toe, see toe en sommer in die see in ook.
Die ding met die borste en ongergoedjies wat soek geraak het, het ‘n probleem geword net omdat ons die nuwe huis se kontrak by die prokureur moes gaan teken. Gelukkig het my geduldige dogter vir my die borste met ‘n bont spanbroek en ‘n skelpienk (ongestrykte) hempie opgespoor om die kontrak te gaan teken. Ongelukkig was daar van skoene geen teken nie en die sandaaltjies moes doen. En ja, ek het een van Ouboet se broekies geleen – dit sit so lekker snoesig en wys nie lyne as jy ‘n spanbroek aanhet nie. Hierdie een kry hy nie terug nie; ek gaan hom hou en nog ‘n paar aanskaf.
Hierdie blog is geskryf na aanleiding van die uitdaging gerig in https://scrapydo2.wordpress.com/2015/02/05/toeka-tokel-7-kleremode/
24 thoughts on “Het iemand my borste gesien asseblief?!”	Maree Clarkson said:	2015-02-24 om 9:37 vm	Wonderlik, wonderlik Hester! Het nou vreeslik jou deurmekaargeit geniet, bly ons gesin is nie die enigste nie! Ek kan met alles konnek (behalwe die mastektomie, nog nie daai ondervinding gehad nie!) en dit klink of julle dit vreeslik in jul nuwe plek gaan geniet!
Nicoline Wagener said:	2015-02-17 om 11:52 nm	Hi Hester, laaaank laas gesels ne? Ek hou van die manier hoe jy skryf, dit is vreeslik humoristies. Hoop dit gaan goed, dit klink so, daar by die see.
Pekebun said:	2015-02-17 om 2:03 vm	Hester, vandaag lees ik jouw blog erg langzaame. Hollands en Afrikaans zijn gelijk maar niet gelijk heb ik gevonden. Erg grappig. 🙂 als Indonesische Hollands.
HesterLeyNel said:	2015-02-17 om 5:47 vm	Dankie vir die kompliment. Ja, Afrikaans het seker weg gegroei van Hollands af oor 300 jaar en ‘n eie identiteit gekry. LikeLike
perdebytjie said:	2015-02-14 om 4:48 nm	Ek is bly ek het jou ontdek.Jou skryfsels is soos ‘n vars briesie!
HesterLeyNel said:	2015-02-14 om 5:01 nm	Ag dankie vir die kompliment. Ek hoop ons gaan lekker oor-en-weer kuier.
Terug pieng: Waar, Waar is Laviga | Herriemerrie
nowathome said:	2015-02-12 om 11:50 vm	Het rerig nou lekker gelag!
HesterLeyNel said:	2015-02-12 om 1:28 nm	Dankie, ek is altyd bly as ek mense met ‘n lekker sin vir humor raakloop.
nowathome said:	2015-02-12 om 3:29 nm	😀
Terug pieng: Toeka-Tokkel 8: Stoepstories… | scrapydotwo
Spokie sny spoor said:	2015-02-09 om 10:44 vm	Oulik geskryf! Klink of jul heeldag op vakansie is. Te lekerrrrr
Tannie Frannie said:	2015-02-07 om 8:53 nm	Jou beskrywing van trek en uitpak is sooo in die kol! Geniet die see – ek beny julle!
carolredelinghuys@Losbek said:	2015-02-07 om 2:44 nm	My soort mense!
HesterLeyNel said:	2015-02-07 om 3:12 nm	Ek kan mos nie sulke styfgeite hanteer nie. Dit laat my altyd minderwaardig voel.
carolredelinghuys@Losbek said:	2015-02-07 om 5:14 nm	Ek ook nie!
Searching For Ironman said:	2015-02-07 om 8:02 vm	Dit klink soos die beste lewenstyl en dis wonderlik dat jy die humor kan sien in selfs moeilike situasies.
HesterLeyNel said:	2015-02-07 om 8:13 vm	Dankie en jy’s reg, humor is ‘n lewensredder
scrapydotwo said:	2015-02-06 om 8:47 nm	O-la-la, dis nou n lekker lewe. Dankie vir jou deelname aan Toeka-Tokkel. Hoe meer siele hoe meer vreugde. Ek stem saam met jou oor die klere- dit moet gemaklik wees en minste moeite. Geniet die lekker los lewe verder. (die plasietse “skoene” en sandale is ideaal vir die strand)
Toortsie said:	2015-02-06 om 5:19 nm	Klink heerlik, ek is amper jaloers!
Xena Phoenix said:	2015-02-06 om 5:19 nm	WHAHAHAAHAHAHA!!! Borste soek! Dit is presies wat met my sal gebeur. As my kop nie aan my lyf vas was nie, sou ek dit alewig moet soek.
seegogga said:	2015-02-06 om 4:45 nm	sjoe klink of julle die lewe geniet!
Griet said:	2015-02-06 om 3:36 nm	Wat ‘n lekker gesin..En te moer weg alles wat soos strykysters lyk, se ek al jare. Hierdie is presies die soort lewe wat ek wil voer En wat ek in alle geval elke Desember voer. Met n paar verskille hier en daar. My man het nie snoesige span-broekies nie. So ek slaap sommer in ‘n lekker mansonderbroek met ‘n lang hemp. Kan ‘n mens miskien ‘n privaat foto kry van die broek, sodat die niggie ook van hulle kan aanskaf? Sy leef in g-strings, en mens kan nie daarmee slaap nie. En panties is ‘n pyn. O ja. Ek dink my gesig is nou swart. ek het so gelag al my maskara het afgesmeer. Hoera vir tottie pienk t-hempies.
HesterLeyNel said:	2015-02-06 om 3:58 nm	😛 Ek sal maar liewer ‘n foto op fb vir jou inbox
Naughty little Vervet monkey helps himself to our breakfast fruit	Wildflowers on the plateau edge of the Oribi Gorge – Lake Eland Nature Reserve	Entering the Oribi Gorge basin driving alongside the Umzimkulwane River	Entrance to the caves – Lake Eland Nature Reserve	Water lilies in our secret pond deep down in the river valley	Lookout point over the Oribi Gorge at the suspension bridge – Lake Eland Nature Reserve	Wildflowers – Lake Eland Nature Reserve	Ifafa waves The Mtwalume river lagoon opens into the sea after heavy rains Weaver birds Beetle resting on a wooden bench – Lake Eland Nature Reserve	Mpanbanyoni river floodplain	I have the beach to myself Water lilies in the river valley View of the Oribi Gorge basin taken from outside the caves – Lake Eland Nature Reserve	Early mornings and late evenings hundreds of crabs leave their holes in the sand and run into the waves	Die branders stoot die sand uit sodat ‘n hoë sandduin die riviermond verberg	View of the Oribi Gorge from the top of the plateau at Lake Eland Nature Reserve	Nguni cattle following us on River Sand Road	The motor bridge (N2 freeway) over the Mtwalume river Elysium Beach KZN Seashells	Eland (Oribi) in Lake Eland Nature Reserve	Longdrop loo at the top of the suspension bridge – Lake Eland Nature Reserve	Bushpath leading away from the suspension bridge – Lake Eland Nature Reserve	Die watervlak in die strandmeer is laag in die droë seisoen	Blouwildebees in Lake Eland Nature Reserve	Fishermen on the Mtwalume beach	Fafa river mouth	Ifafa rocks	Laidback – very laidback indeed	View over the Oribi Gorge from inside the caves – Lake Eland Nature Reserve	Elysium Beach KZN Seashells	Protea growing wild next to the stone pathway to the caves – Lake Eland Nature Reserve	Locust – Lake Eland Nature Reserve	Incoming tide	Lifeguards and holidaymakers on Bazley Beach	Mtwalume tidal pool just more than a kilometer along the beach	Lamberts Bay	Nguni cattle in a sugar cane field	View of the railway bridge over the Mtwalume river	Long Spined Sea Urchin	White-Faced Duck	KwaZulu-Natal Quails	A River Runs Through It	The Swallows are Flying Again	Those Naughty Monkeys	The Other Side of Paradise – WIND	Woolly-necked Storks in Elysium	Rysmiere	Posts I LikeBlogs I Follow